Na osnovu člana 32. Pravilnika o utvrđivanju uslova i postupka za ostvarivanje prava na novčane podsticaje u poljoprivrednoj proizvodnji na području Općine Stari Grad Sarajevo („Službene novine Kantona Sarajevo“, broj 14/24), Općinski načelnik Općine Stari Grad Sarajevo, putem Službe za privredu, objavljuje:

**JAVNI POZIV**

**za predaju zahtjeva za ostvarivanje prava na novčani podsticaj u poljoprivrednoj**

**proizvodnji na području Općine Stari Grad Sarajevo u 2025. godini**

**I PREDMET JAVNOG POZIVA**

Predmet Javnog poziva je ostvarivanje prava na novčane podsticaje u poljoprivrednoj proizvodnji na području Općine Stari Grad Sarajevo, za modele novčanih podsticaja planiranih u budžetu Općine Stari Grad Sarajevo za 2025. godinu, s ciljem stimulisanja poljoprivredne proizvodnje, a sve u skladu sa Pravilnikom o utvrđivanju uslova i postupka za ostvarivanje prava na novčane podsticaje u poljoprivrednoj proizvodnji na području Općine Stari Grad Sarajevo („Službene novine Kantona Sarajevo“, broj 14/24).

**II MODELI NOVČANIH PODSTICAJA**

Modeli novčanih podsticaja za koje su planirana sredstva u budžetu Općine Stari Grad Sarajevo za 2025. godinu su:

**(1) MODEL PODSTICAJA PROIZVODNJI:**

1. **Animalna proizvodnja:**

1) Uzgoj mliječnih krava-nabavka stoke i stočne hrane;

2) Vlastiti uzgoj i držanje priplodnih junica-nabavka stoke i stočne hrane;

3) Uzgoj tovne junadi- nabavka stoke i stočne hrane;

4) Vlastiti uzgoj i držanje teladi namijenjenih daljem tovu- nabavka stoke i stočne hrane;

5) Uzgoj ovaca- nabavka stoke i stočne hrane;

6) Uzgoj koza-nabavka stoke i stočne hrane;

7) Farma koka nosilja- nabavka koka nosilja i hrane;

8) Pčelinjak- nabavka pčelarskih društava, košnica i satne osnove, pčelarske opreme,

lijekova i sl.

1. **Biljna proizvodnja:**

1) Ratarska proizvodnja (nabavka sjemena i repro materijala za zasijane površine

merkantilnim žitaricama-pšenica, kukuruz, ječam, raž, tritikale i dr.);

2) Povrtlarska proizvodnja (nabavka sjemena i repro materijala za zasijane površine

merkantilnim krompirom i ostalim povrtnim kulturama-luk, mrkva, grah i dr.);

3) Plastenička proizvodnja (nabavka sadnog materijala i repro materijala za zasijane

površine povrtnim kulturama-paradajz, paprika i sl. ili jagodičastim voćem);

4) Voćarska proizvodnja (nabavka sadnog materijala i repro materijala za zasnivanje novih

i održavanje postojećih zasada krošnjastog i jagodičastog voća).

1. **Gljivarska proizvodnja**

**(2) MODEL KAPITALNIH ULAGANJA:**

**a) Rekonstrukcija plastenika**

**b) Nabavka nove poljoprivredne mehanizacije i priključnih sredstava, opreme i**

**priključaka za animalnu i biljnu proizvodnju**

**III USLOVI ZA OSTVARIVANJE PRAVA NA MODELE NOVČANIH PODSTICAJA IZ**

**TAČKE II JAVNOG POZIVA**

**(1) Opći uslovi za ostvarivanje prava na direktni novčani podsticaj su:**

1. da podnosilac zahtjeva ima prebivalište/sjedište i poljoprivredno gazdinstvo na području Općine;
2. da je podnosilac zahtjeva upisan u Registar poljoprivrednih gazdinstava i Registar klijenata na području Općine, kao i da je izvršio ažuriranje podataka u tekućoj godini;
3. da podnosilac zahtjeva (pravno i registrovano fizičko lice) nema neizmirenih poreskih obaveza;
4. da podnosilac zahtjeva nije u tekućoj godini ostvario pravo na istu vrstu novčanih podsticaja od drugih nivoa vlasti ili na neki drugi način;
5. da podnosilac zahtjeva ili član zajedničkog domaćinstva ima otvoren račun u banci.

**(2) Posebni uslovi za ostvarivanje prava na direktni novčani podsticaj su:**

**a)** **Animalna proizvodnja:**

**1)** Uzgoj mliječnih krava-nabavka stoke i stočne hrane:

-da podnosilac zahtjeva posjeduje najmanje 1 (jednu) mliječnu kravu

-da mliječne krave za koje ostvari podsticaj zadrži najmanje godinu dana na gazdinstvu

-da podnosilac zahtjeva provodi sve veterinarske mjere zdravstvene zaštite životinja

-da se stoka drži na području utvrđenom za držanje stoke u skladu sa Pravilnikom o mjerama

za unaprjeđenje stočarske proizvodnje i da posjeduje odgovarajući objekat zadovoljavajućeg

kapaciteta za držanje životinja

-da je podnosilac zahtjeva kupio ili namjerava kupiti predmet novčanog podsticaja.

**2)** Vlastiti uzgoj i držanje priplodnih junica-nabavka stoke i stočne hrane:

-da na farmi od vlastitih grla osnovnog stada mliječnih krava na gazdinstvu uzgoji najmanje

jednu priplodnu junicu za remont ili proširenje osnovnog stada mliječnih krava;

-da posjeduje junicu plemenite pasmine ili križanku plemenitih pasmina stariju od 6 mjeseci;

-da se stoka drži na području utvrđenom za držanje stoke u skladu sa Pravilnikom o mjerama

za unaprjeđenje stočarske proizvodnje i da posjeduje odgovarajući objekat

zadovoljavajućeg kapaciteta za držanje životinja;

-da junicu za koju ostvari podsticaj zadrži najmanje godinu dana na gazdinstvu;

-da podnosilac zahtjeva provodi sve mjere veterinarske zdravstvene zaštite životinja;

-da je podnosilac zahtjeva kupio ili namjerava kupiti predmet novčanog podsticaja.

**3)** Uzgoj tovne junadi- nabavka stoke i stočne hrane:

-da podnosilac zahtjeva utovi najmanje 1 (jedno) june;

-da posjeduje muški podmladak za tov;

-da tovi nabavljenu junad;

-da podnosilac zahtjeva provodi sve mjere veterinarske zdravstvene zaštite životinja;

-da se stoka drži na području utvrđenom za držanje stoke u skladu sa Pravilnikom o mjerama

za unaprjeđenje stočarske proizvodnje i da posjeduje odgovarajući objekat zadovoljavajućeg

kapaciteta za držanje životinja;

-da je podnosilac zahtjeva kupio ili namjerava kupiti predmet novčanog podsticaja.

**4)** Vlastiti uzgoj i držanje teladi namijenjenih daljem tovu- nabavka stoke i stočne hrane:

-da je podnosilac zahtjeva od krava iz svog gazdinstva uzgojio telad od najmanje dva mjeseca

starosti namijenjenu daljem tovu na vlastitom gazdinstvu;

-da telad, za koju ostvari podsticaj, nakon završenog vlastitog uzgoja zadrži najmanje godinu

dana na gazdinstvu;

-da se stoka drži na području utvrđenom za držanje stoke u skladu sa Pravilnikom o mjerama

za unaprjeđenje stočarske proizvodnje i da posjeduje odgovarajući objekat zadovoljavajućeg

kapaciteta za držanje životinja;

-da se na gazdinstvu na kojem se tele uzgaja provode sve mjere veterinarske zdravstvene

zaštite;

-da je podnosilac zahtjeva kupio ili namjerava kupiti predmet novčanog podsticaja.

**5)** Uzgoj ovaca- nabavka stoke i stočne hrane:

-da podnosilac zahtjeva posjeduje minimalno 5 (pet) odraslih ovaca;

-da podnosilac zahtjeva provodi sve veterinarske mjere zdravstvene zaštite životinja;

-da se stoka drži na području utvrđenom za držanje stoke u skladu sa Pravilnikom o mjerama

za unaprjeđenje stočarske proizvodnje i da posjeduje odgovarajući objekat

zadovoljavajućeg kapaciteta za držanje životinja;

-da će brojno stanje ovaca za koje ostvari podsticaj zadržati najmanje godinu dana na

gazdinstvu;

-da je podnosilac zahtjeva kupio ili namjerava kupiti predmet novčanog podsticaja.

**6)** Uzgoj koza-nabavka stoke i stočne hrane:

-da podnosilac zahtjeva posjeduje minimalno 5 (pet) odraslih koza;

-da podnosilac zahtjeva provodi sve veterinarske mjere zdravstvene zaštite životinja;

-da se stoka drži na području utvrđenom za držanje stoke u skladu sa Pravilnikom o mjerama

za unaprjeđenje stočarske proizvodnje i da posjeduje odgovarajući objekat zadovoljavajućeg

kapaciteta za držanje životinja;

-da će brojno stanje koza za koje ostvari podsticaj zadržati najmanje godinu dana na

gazdinstvu;

-da je podnosilac zahtjeva kupio ili namjerava kupiti predmet novčanog podsticaja.

**7)** Farma koka nosilja- nabavka koka nosilja i hrane:

-da posjeduje minimalno 50 (pedeset) koka nosilja;

-da se na farmi u toku proizvodnog ciklusa provode sve zootehničke i zoohigijenske mjere;

-da je podnosilac zahtjeva kupio ili namjerava kupiti predmet novčanog podsticaja.

**8)** Pčelinjak- nabavka pčelarskih društava, košnica i satne osnove, pčelarske opreme, lijekova i

sl.:

-da posjeduje minimalno 5 (pet) pčelinjih društava;

-da je pčelinjak lociran na vlastitom ili zakupljenom zemljištu;

-da je podnosilac zahtjeva kupio ili namjerava kupiti predmet novčanog podsticaja.

**b) Biljna proizvodnja:**

**1)** Ratarska proizvodnja (nabavka sjemena i repro materijala za zasijane površine merkantilnim

žitaricama-pšenica, kukuruz, ječam, raž, tritikale i dr.):

-da je podnosilac zahtjeva zakonski korisnik (vlasnik, posjednik, nosilac prava korištenja,

zakupac i drugo) minimum 0,5 ha poljoprivrednog zemljišta na kojem će se zasijati sjemenski

materijal (merkantilna pšenica, kukuruz i dr.);

-da je podnosilac zahtjeva kupio ili namjerava kupiti deklarisani sjemenski materijal.

**2)** Povrtlarska proizvodnja (nabavka sjemena i repro materijala za zasijane površine

merkantilnim krompirom i ostalim povrtnim kulturama-luk, mrkva, grah i dr.):

-da je podnosilac zahtjeva zakonski korisnik (vlasnik, posjednik, nosilac prava korištenja,

zakupac i drugo) minimum 50,00 m2 poljoprivrednog zemljišta na kojem će se zasijati

sjemenski ili sadni materijal (merkantilni krompir, luk mrkva i dr.);

-da je podnosilac zahtjeva kupio ili namjerava kupiti deklarisani sjemenski ili sadni materijal.

**3)** Plastenička proizvodnja (nabavka sadnog materijala i repro materijala za zasijane površine

povrtnim kulturama-paradajz, paprika i sl. ili jagodičastim voćem):

-da je podnosilac zahtjeva zasnovao ili namjerava zasnovati plasteničku proizvodnju povrtnih

kultura ili jagodičastog voća na zemljištu čiji je zakonski korisnik;

-da je podnosilac zahtjeva kupio ili namjerava kupiti deklarisani sjemenski ili sadni materijal.

**4)** Voćarska proizvodnja (nabavka sadnog materijala i repro materijala za zasnivanje novih i

održavanje postojećih zasada krošnjastog i jagodičastog voća):

-da je podnosilac zahtjeva zakonski korisnik (vlasnik, posjednik, nosilac prava korištenja,

zakupac i drugo) minimum 200,00 m2 poljoprivrednog zemljišta na kojem će se zasnovati

novi zasad krošnjastog ili jagodičastog voća ili da posjeduje višegodišnji zasad krošnjastog

voća na području Općine;

-da je podnosilac zahtjeva kupio ili namjerava kupiti deklarisani sadni materijal.

**c) Gljivarska proizvodnja:**

-da je podnosilac zahtjeva kupio kompost sa micelijem na kojem je proizveo gljive u

zatvorenom prostoru, čiji je zakonski korisnik.

**d)** **Rekonstrukcija plastenika:**

-da su oštećenja na plasteniku nastala usljed dugogodišnjeg korištenja istog (minimalno četiri

godine od dana podnošenja zahtjeva) ili usljed nastanka više sile prouzrokovane vremenskim

nepogodama (za plastenike čije je korištenje trajalo kraće od četiri godine);

-da je plastenik postavljen na zemljištu čiji je podnosilac zahtjeva zakonski korisnik;

-da je podnosilac zahtjeva kupio ili namjerava da kupi potrebni repromaterijal za

rekonstrukciju plastenika.

**e) Nabavka nove poljoprivredne mehanizacije i priključnih sredstava, opreme i priključaka**

**za animalnu i biljnu proizvodnju:**

-da je podnosilac zahtjeva zakonski korisnik odgovarajuće površine poljoprivrednog zemljišta

ili poljoprivrednog objekta, u kojim je zasnovao animalnu ili biljnu proizvodnju za čije

potrebe se traži predmetni novčani podsticaj;

-da je u tekućoj godini kupio ili namjerava da kupi novu poljoprivrednu mehanizaciju i

priključna sredstva, opremu i priključke za animalnu i biljnu proizvodnju;

-da podnosilac zahtjeva nije ostvario pravo na donaciju, dodjelu ili sufinansiranje nabavke

poljoprivredne mehanizacije i priključnih sredstava, opreme i priključaka za animalnu i biljnu

proizvodnju od strane Općine ili bilo kojeg nivoa vlasti, humanitarnih i drugih institucija i

organizacija u prethodne 3 (tri) godine od dana podnošenja zahtjeva;

-da poljoprivrednu mehanizaciju i priključna sredstva, opremu i priključake za animalnu i

biljnu proizvodnju koristi isključivo za potrebe svog poljoprivrednog gazdinstva te istu ne

smije prodati ili otuđiti u naredne 4 (četiri) godine od dana izvršene kupovine.

**IV NAČIN PODNOŠENJA ZAHTJEVA, POTREBNA DOKUMENTACIJA I ROKOVI ZA**

**PODNOŠENJE**

Zahtjevi za ostvarivanje prava na modele novčanih podsticaja iz ovog Javnog poziva, nakon objave istog, podnose se nadležnoj Službi za privredu Općine Stari Grad Sarajevo. Isti se mogu preuzeti na šalteru protokola, u prostorijama Službe za privredu i na web stranici Općine Stari Grad Sarajevo.

Zahtjevi sa potrebnom dokumentacijom predaju se na šalter protokola u zgradi Općine Stari Grad Sarajevo, ulica Zelenih beretki broj 4. Isti moraju biti čitko popunjeni i trebaju da sadrže sljedeće podatke: prezime i ime, odnosno naziv korisnika, adresa prebivališta/poslovno sjedište, općina, broj telefona, vrstu podsticaja za koji se zahtjev podnosi.

Zahtjevi koji budu zaprimljeni u tekućoj godini, a prije objave ovog Javnog poziva, smatrat će se blagovremenim.

Korisnik je dužan podnijeti poseban pojedinačni zahtjev za svaki model novčanog podsticaja iz ovog Javnog poziva.

Uz zahtjev za ostvarivanje prava na modele novčanih podsticaja iz ovog Javnog poziva, korisnik je obavezan priložiti dokaze o ispunjavanju općih i posebnih uslova propisanih Pravilnikom o utvrđivanju uslova i postupka za ostvarivanje prava na novčane podsticaje u poljoprivrednoj proizvodnji na području Općine Stari Grad Sarajevo („Službene novine Kantona Sarajevo“, broj 14/24) i ovim Javnim pozivom, kao i druge dokaze, u originalu ili ovjerenoj fotokopiji dokumenata, koji ne mogu biti stariji od 3 (tri) mjeseca od dana podnošenja zahtjeva i to:

**(1) OBAVEZNA DOKUMENTACIJA ZA SVE PODNOSIOCE ZAHTJEVA (OPĆI**

**USLOVI):**

1. aktuelan izvod iz sudskog registra (za pravno lice), rješenje nadležnog općinskog organa o registrovanoj obrtničkoj djelatnosti (za registrovano fizičko lice), CIPS-ova prijava prebivališta (za neregistrovana fizička lica);
2. potvrda nadležne općinske službe o upisu u RPG i RK-pribavlja se po službenoj dužnosti:
3. potvrda/uvjerenje nadležne poreske ispostave o izmirenim poreskim obavezama (za pravno i registrovano fizičko lice);
4. ovjerena izjava podnosioca zahtjeva da u tekućoj godini nije ostvario pravo na istu vrstu novčanih podsticaja od drugih nivoa vlasti ili na neki drugi način;
5. potvrda o otvorenom i aktivnom računu kod banke.

S ciljem utvrđivanja eventualne prednosti u rješavanju zahtjeva za dodjelu novčanih podsticaja neregistrovanim fizičkim licima, čija ukupna primanja u zajedničkom domaćinstvu, u posljednja tri mjeseca, ne prelaze po članu domaćinstva 1/4 prosječne neto plaće u Kantonu Sarajevo, a prema posljednjem objavljenom podatku Zavoda za informatiku i statistiku Kantona Sarajevo, potrebno je dostaviti sljedeću dokumentaciju:

1. ovjerena kućna lista;
2. dokaz o ukupnim mjesečnim primanjima podnosioca zahtjeva (neregistrovano fizičko lice) i svih članova zajedničkog domaćinstva u posljednja tri mjeseca od dana podnošenja zahtjeva, odnosno dokaz o statusu lica bez primanja (nezaposleno lice, učenik, student i sl.).

**(2) OBAVEZNA DOKUMENTACIJA U ZAVISNOSTI OD MODELA NOVČANOG**

**PODSTICAJA (POSEBNI USLOVI):**

**a) Animalna proizvodnja:**

1. ovjerena izjava podnosioca zahtjeva da će muzne krave, junice, telad, brojno stanje ovaca, brojno stanje koza i sl., za koje ostvari podsticaj zadržati najmanje godinu dana na gazdinstvu;
2. potvrda o zdravstvenom nadzoru životinja ili drugi dokaz o provedenim veterinarskim mjerama (račun o izvršenim veterinarskim uslugama, evidencija kod nadležne veterinarske stanice);
3. pasoš za svaku junicu na ime klijenta, pasoši za junad, pasoši i obrasci o kretanju (C obrazac) za kupljenu junad na području BiH, carinska deklaracija i pasoš za uvezenu junad, pasoši za telad;
4. potvrda nadležne općinske službe da se stoka drži na području utvrđenom za držanje stoke stoke i o površini prostora objekta namijenjenog za držanje ili uzgoj stoke -pribavlja se po službenoj dužnosti
5. faktura sa fiskalnim računom o plaćenom predmetu novčanog podsticaja (za pravna i registrovana fizička lica), fiskalni i nota račun (za neregistrovana fizička lica) ili ovjerena izjava podnosioca zahtjeva da će dodijeljena sredstva iskoristiti za odgovarajuću vrstu podsticaja (u skladu sa podnesenim zahtjevom;
6. zemljišnoknjižni izvadak ili posjedovni list za zemljište na kojem je lociran pčelinjak ili ugovor o zakupu, ovjerena saglasnost vlasnika ili posjednika zemljišta sa zemljišnoknjižnim izvatkom ili posjedovnim listom za zemljište.

**ZAHTJEVI ZA OSTVARIVANJE PRAVA NA NOVČANE PODSTICAJE U ANIMALNOJ PROIZVODNJI PODNOSE SE DO 30.09.2025. GODINE, OSIM ZA PČELINJAK, GDE JE ROK ZA PODNOŠENJE ZAHTJEVA DO 30.04.2025. GODINE.**

**b) Biljna proizvodnja:**

1. zemljišnoknjižni izvadak ili posjedovni list na ime podnosioca zahtjeva; ovjeren ugovor o zakupu sa zemljišno-knjižnim izvadkom zakupodavca, ovjeren ugovor o davanju zemljišta na korištenje, kupoprodajni ugovor, ugovor o poklonu, rješenje nadležnog organa ili sudska presuda, izjava vlasnika o saglasnosti za korištenje zemljišta i sl.;
2. zemljišnoknjižni izvadak ili posjedovni list na ime podnosioca zahtjeva; ovjeren ugovor o zakupu sa zemljišno-knjižnim izvadkom zakupodavca, ovjeren ugovor o davanju zemljišta na korištenje, svi zaključeni na vremenski period ne manji od 3 (tri) godine od dana podnošenja zahtjeva; kupoprodajni ugovor, ugovor o poklonu, rješenje nadležnog organa ili sudska presuda i sl., izjava vlasnika o saglasnosti za korištenje zemljišta (za zasnivanje novih zasada), kod voćarske proizvodnje;
3. izvod iz službene evidencije nadležne Službe o ostvarenom pravu na novčani podsticaj po osnovu zasnivanja ili održavanja višegodišnjeg zasada krošnjastog voća-pribavlja se po službenoj dužnosti;
4. faktura sa fiskalnim računom o plaćenom deklarisanom sjemenu (za pravna i registrovana fizička lica), fiskalni i nota račun (za neregistrovana fizička lica) ili ovjerena izjava podnosioca zahtjeva da će dodijeljena sredstva iskoristiti za odgovarajuću vrstu podsticaja (u skladu sa podnesenim zahtjevom).

**ZAHTJEVI ZA OSTVARIVANJE PRAVA NA NOVČANE PODSTICAJE U BILJNOJ PROIZVODNJI PODNOSE SE DO 30.09.2025. GODINE ZA RATARSKU PROIZVODNJU, DO 30.04.2025. GODINE ZA POVRTLARSKU I PLASTENIČKU PROIZVODNJU, DO 30.08.2025. GODINE ZA ZASNIVANJE NOVIH ZASADA KROŠNJASTOG VOĆA TE DO 30.09.2025. GODINE ZA ODRŽAVANJE ZASADA KROŠNJASTOG VOĆA, ZASNIVANJE NOVIH ZASADA JAGODIČASTOG VOĆA I ODRŽAVANJE ZASADA JAGODIČASTOG VOĆA.**

**c) Gljivarska proizvodnja:**

1. zemljišnoknjižni izvadak ili posjedovni list na ime podnosioca zahtjeva; ovjeren ugovor o zakupu sa zemljišno-knjižnim izvadkom zakupodavca, ovjeren ugovor o davanju predmetnog zatvorenog prostora na korištenje, svi zaključeni na vremenski period ne manji od 3 (tri) godine od dana podnošenja zahtjeva; kupoprodajni ugovor, ugovor o poklonu, rješenje nadležnog organa ili sudska presuda i sl.
2. faktura sa fiskalnim računom o plaćenom deklarisanom sjemenu (za pravna i registrovana fizička lica), fiskalni i nota račun (za neregistrovana fizička lica) ili ovjerena izjava podnosioca zahtjeva da će dodijeljena sredstva iskoristiti za odgovarajuću vrstu podsticaja (u skladu sa podnesenim zahtjevom).

**ZAHTJEVI ZA OSTVARIVANJE PRAVA NA NOVČANE PODSTICAJE U GLJIVARSKOJ PROIZVODNJI PODNOSE SE DO 30.09.2025. GODINE.**

**d) Rekonstrukcija plastenika:**

1. zemljišnoknjižni izvadak ili posjedovni list na ime podnosioca zahtjeva; ovjeren ugovor o zakupu sa zemljišno-knjižnim izvadkom zakupodavca, ovjeren ugovor o davanju zemljišta na korištenje, svi zaključeni na vremenski period ne manji od 3 (tri) godine od dana podnošenja zahtjeva; kupoprodajni ugovor, ugovor o poklonu, rješenje nadležnog organa ili sudska presuda i sl. (pogodnost zemljišta za plasteničku proizvodnju utvrđuje nadležna Služba na licu mjesta), dokaz o vremenskom periodu nabavke plastenika
2. faktura sa fiskalnim računom o plaćenom repromaterijalu za rekonstrukciju plastenika, predračun za repromaterijal ili ovjerena izjava podnosioca zahtjeva da će dodijeljena sredstva iskoristiti za odgovarajuću vrstu podsticaja (u skladu sa podnesenim zahtjevom).

**ZAHTJEVI ZA OSTVARIVANJE PRAVA NA NOVČANE PODSTICAJE ZA REKONSTRUKCIJU PLASTENIKA PODNOSE SE DO 30.09.2025. GODINE.**

**e) Nabavka nove poljoprivredne mehanizacije i priključnih sredstava, opreme i priključaka**

**za animalnu i biljnu proizvodnju:**

1. zemljišnoknjižni izvadak ili posjedovni list na ime podnosioca zahtjeva; ovjeren ugovor o zakupu sa zemljišno-knjižnim izvadkom zakupodavca, ovjeren ugovor o davanju zemljišta ili poljoprivrednog objekta na korištenje, svi zaključeni na vremenski period ne manji od 4 (četiri) godine od dana podnošenja zahtjeva; kupoprodajni ugovor, ugovor o poklonu, rješenje nadležnog organa ili sudska presuda i sl.
2. faktura sa fiskalnim računom o plaćenom predmetu novčanog podsticaja, predračun za predmet novčanog podsticaja, uz ovjerenu izjavu podnosioca zahtjeva da će dodijeljena sredstva iskoristiti za odgovarajuću vrstu podsticaja (u skladu sa podnesenim zahtjevom)
3. ovjerena izjava podnosioca zahtjeva da nije ostvario pravo na donaciju, dodjelu ili sufinansiranje nabavke poljoprivredne mehanizacije i priključnih sredstava, opreme i priključaka za animalnu i biljnu proizvodnju od strane Općine ili bilo kojeg nivoa vlasti, humanitarnih i drugih institucija i organizacija u prethodne 3 (tri) godine od dana podnošenja zahtjeva
4. ovjerena izjava podnosioca zahtjeva da će poljoprivrednu mehanizaciju i priključna sredstva, opremu i priključke za animalnu i biljnu proizvodnju koristi isključivo za potrebe svog poljoprivrednog gazdinstva te istu neće prodati ili otuđiti u naredne 4 (četiri) godine od dana izvršene kupovine.

**ZAHTJEVI ZA OSTVARIVANJE PRAVA NA NOVČANE PODSTICAJE ZA NABAVKU NOVE POLJOPRIVREDNE MEHANIZACIJE I PRIKLJUČNIH SREDSTAVA, OPREME I PRIKLJUČAKA ZA ANIMALNU I BILJNU PROIZVODNJU PODNOSE SE DO 30.09.2025. GODINE.**

**Zahtjevi koji budu zaprimljeni izvan rokova propisanih** **Pravilnikom o utvrđivanju uslova i postupka za ostvarivanje prava na novčane podsticaje u poljoprivrednoj proizvodnji na području Općine Stari Grad Sarajevo („Službene novine Kantona Sarajevo“, broj 14/24) i ovim Javnim pozivom, neće se uzeti u rad i odbacuju se kao neblagovremeni.**

**V POSTUPANJE PO ZAHTJEVIMA**

Zaprimljeni zahtjevi rješavaju se po redoslijedu prijema istih do utroška sredstava obezbijeđenih u budžetu Općine Stari Grad Sarajevo za tekuću godinu.

Izuzetno, nadležna Služba zadržava pravo da korisniku, neregistrovanom fizičkom licu, čija ukupna primanja u zajedničkom domaćinstvu, u posljednja tri mjeseca, ne prelaze po članu domaćinstva 1/4 prosječne neto plaće u Kantonu Sarajevo, a prema posljednjem objavljenom podatku Zavoda za informatiku i statistiku Kantona Sarajevo, utvrdi prednost u rješavanju i dodjeli novčanog podsticaja, bez obzira na vrijeme podnošenja zahtjeva.

Ovlašteni službenici nadležne Službe dužni su, po svakom blagovremeno zaprimljenom i potpunom zahtjevu, izaći na lice mjesta te utvrditi i zapisnički konstatovati činjenično stanje bitno za rješavanje predmetnog zahtjeva (obim proizvodnje, provedene agro-tehničke mjere, stanje usjeva sa očekivanim prinosima, brojčano stanje stoke, stanje poljoprivrednog objekta za držanje i uzgoj stoke, stanje plastenika itd.).

Izuzetno od naprijed navedenog, ovlašteni službenici nadležne Službe mogu izaći na lice mjesta i ako nije dostavljena potpuna dokumentacija uz zahtjev te na licu mjesta obavijestiti podnosioca zahtjeva o obavezi i roku dostavljanja potrebne dokumentacije, a što će se konstatovati na zapisnik.

Nakon provedenog postupka utvrđivanja ispunjavanja svih propisanih uslova, a shodno utvrđenom činjeničnom stanju na licu mjesta i sačinjenom zapisniku te priloženoj i po službenoj dužnosti pribavljenoj dokumentaciji, Općinski načelnik, putem nadležne Službe, donosi rješenje o ostvarivanju prava na novčani podsticaj za korisnika koji je ispunio sve propisane uslove u skladu sa Pravilnikom o utvrđivanju uslova i postupka za ostvarivanje prava na novčane podsticaje u poljoprivrednoj proizvodnji na području Općine Stari Grad Sarajevo („Službene novine Kantona Sarajevo“, broj 14/24) i ovim Javnim pozivom.

Na osnovu rješenja ostvarivanju prava na novčani podsticaj, korisnici ostvaruju pravo na direktnu uplatu dodijeljenih sredstava iz budžeta Općine Stari Grad Sarajevo za tekuću kalendarsku godinu.

Izuzetno, a cijeneći najbolji interes korisnika koji je ostvario pravo na novčani podsticaj, Općina može, umjesto direktne uplate novčanih sredstava na račun korisnika, izvršiti nabavku i dodjelu predmeta novčanog podsticaja korisniku, a što će se, također, utvrditi rješenjem Općinskog načelnika, putem nadležne Službe.

Zahtjevi koji ne ispunjavaju uslove za dodjelu novčanih sredstava, kao i zahtjevi za modele novčanih podsticaja za koje nisu obezbijeđena sredstva u budžetu u tekućoj godini ili su ista već utrošena, odbijaju se kao neosnovani rješenjem Općinskog načelnika putem nadležne Službe.

**VI OBAVEZE KORISNIKA**

Korisnik kojem su dodijeljena novčana sredstva za određenu vrstu podsticaja u poljoprivrednoj proizvodnji, a koji nije prethodno izvršio nabavku predmeta podsticaja, dužan je ista namjenski utrošiti te dokaz o istom dostaviti nadležnoj Službi u roku od 30 (trideset) dana od dana uplate sredstava na račun korisnika.

Naprijed navedeni rok se može izuzetno, na pismeni zahtjev korisnika, produžiti za još 30 (trideset) dana, ukoliko korisnik dokaže postojanje objektivnih razloga zbog kojih nije mogao postupiti u skladu sa naprijed utvrđenim rokom.

Ukoliko korisnik ne postupi u skladu sa naprijed navedenim, dužan je dodijeljena namjenska sredstva vratiti Općini Stari Grad Sarajevo, u roku od 15 (petnaest) dana od dana isteka naprijed utvrđenih rokova, u suprotnom Općinski načelnik putem nadležne Službe, donosi rješenje o povratu dodijeljenih novčanih sredstava, kao i za korisnika kod kojeg se kontrolom nakon izvršenog plaćanja utvrdi nepravilnost, koja upućuje na sumnju u pokušaj prevare ili se utvrdi da podaci iz dostavljene dokumentacije nisu tačni ili da je korisnik predmet novčane podrške prodao, poklonio ili na drugi način otuđio iz svog vlasništva u roku od 4 (četiri) godine od dana isplate novčanog podsticaja.

Ukoliko korisnik ne vrati sredstva u skladu sa rješenjem iz stava (1) ovog člana, gubi pravo na ostvarivanje novčanih podsticaja kod Općine Stari Grad Sarajevo u narednih 5 (pet) godina od dana donošenja rješenja, a Općina će zaštitu svojih prava zatražiti sudskim putem.

**VII FINANSIJSKA SREDSTVA**

Sredstva za modele novčanih podsticaja u poljoprivrednoj proizvodnji na području Općine Stari Grad Sarajevo iz ovog Javnog poziva, obezbijeđena su u Budžetu Općine Stari Grad Sarajevo za 2025. godinu.

Podnosilac zahtjeva može u toku jedne kalendarske godine ostvariti pravo na više modela novčanih podsticaja, u zavisnosti od raspoloživih sredstava u budžetu, s tim da ukupan maksimalan iznos dodijeljenih sredstava ne može biti veći od 3.000,00 KM za neregistrovana fizička lica, odnosno od 5.000,00 KM za pravna i registrovana fizička lica.

Nadležna Služba zadržava pravo da izvrši provjeru tržišne vrijednosti predmeta novčanog podsticaja za svaki dostavljeni račun/predračun podnosioca zahtjeva te da istom utvrdi pravo na novčani podsticaj u iznosu manjem od vrijednosti dostavljenog računa/predračuna, a u skladu sa utvrđenim prosječnim cijenama na tržištu u vrijeme podnošenja zahtjeva.

**VIII NAPOMENA**

Sve dodatne informacije zainteresirana lica mogu dobiti u Službi za privredu Općine Stari Grad Sarajevo, pozivom na broj telefona 033 282-356 ili dolaskom u prostorije Općine Stari Grad Sarajevo, objekat „A“, IV sprat, kancelarija broj 406, svakim radnim danom u periodu od 09:00 do 11:00 sati.

Broj: 04-45-967/25

Sarajevo, 04.02.2025. godine

**OPĆINSKI NAČELNIK**

**Irfan Čengić**